Doug Pederson
**Douglas Irving "Doug" Pederson** (s. 31. tammikuuta 1968 Bellingham, Washington) on yhdysvaltalainen amerikkalaisen jalkapallon entinen pelaaja ja nykyinen valmentaja, joka toimii NFL:n Jacksonville Jaguarsin päävalmentajana. Pederson valmensi NFL:n Philadelphia Eaglesia vuosina 2016-2020. Helmikuussa 2018, toisella kaudellaan, hän johdatti joukkueensa seurahistorian ensimmäiseen Super Bowl -mestaruuteen ja yhteensä neljänteen NFL:n mestaruuteen.

Ura pelaajana
-------------

Pederson syntyi ja varttui Washingtonin osavaltiossa. Hän opiskeli ja pelasi pelinrakentajana Koillis-Louisianan yliopistossa (nykyisin Louisianan yliopisto Monroe). Pedersonia ei varattu NFL:n varaustilaisuudessa, mutta hän pelasi silti 14 kautta ammattilaisena. Hän edusti NFL-urallaan kuutta eri seuraa ja pelasi myös NFL Europa-liigassa ja World League Of American Football-liigassa. Kaudella 1996 hän oli voittamassa Super Bowlia Green Bay Packersin riveissä toimien Brett Favren varapelinrakentajana.

Ura valmentajana
----------------

Peliuransa jälkeen Pederson ryhtyi valmentajaksi. Hän toimi vuosina 2005-2008 High School-tasolla Calvary Baptist Academy:n päävalmentajana Louisianan Shreveportissa. Vuonna 2009 Philadelphia Eaglesin päävalmentaja Andy Reid, jonka alaisuudessa Pederson oli myös pelannut, palkkasi hänet joukkueensa apuvalmentajaksi. Vuonna 2013 Pederson siirtyi Reidin mukana Kansas City Chiefsiin, jossa hänestä tuli hyökkäyspelin koordinaattori.

Tammikuussa 2016 Philadelphia Eagles palkkasi Pedersonin, entisen pelaajansa ja apuvalmentajansa, joukkueen päävalmentajaksi. Joukkue teki NFL:n varaustilaisuudessa isot kaupat ja varasi uudeksi pelinrakentajakseen Carson Wentzin.  Pedersonin ensimmäinen kausi päävalmentajana ei ollut menestyksekäs.Joukkue oli kuitenkin nuori ja kaudelle 2017 povattiin parempaa menestystä mm. pelinrakentaja Wentzin osoittaman potentiaalin takia.  Kaudella 2017 joukkueen peli oli alusta alkaen erinomaista ja tuloksena oli NFC:n runkosarjan ykköstila. Tämä siitäkin huolimatta, että ykköspelinrakentajan, ja erinomaisesti pelaneen, Wentzin kausi päättyi polvivammaan. Varapelinrakentaja Nick Foles onnistui kuitenkin hyvin ja joukkue eteni pudotuspeleissä Super Bowliin. Ennakkosuosikkina loppuotteluun lähtenyt New England Patriots joutui taipumaan tehokasta hyökkäyspeliä esittäneelle Eaglesille luvuin 41-33.
Mestaruuden jälkeen Pederson johdatti Eaglesin pudotuspeleihin kahdella seuraavalla kaudella, mutta menestys jäi laihaksi. Kausi 2020 oli suuri pettymys ja pelinrakentaja Wentz pelasi huonosti. Kauden päätteeksi Eagles antoi Pedersonille potkut.
Helmikuussa 2022 Pederson palkattiin Jacksonville Jaguarsin valmentajaksi.

Lähteet
-------

1. ↑   ESPN: Underdogs to Super Bowl champs: Nick Foles, Eagles take Patriots' crown. Viitattu 10.2.2018.
2. ↑   Pro Football Reference: Doug Pederson. Viitattu 10.2.2018.
3. 1 2   Pro Football Reference: Doug Pederson. Viitattu 10.2.2018.
4. ↑   NY Times: Philadelphia Eagles Hire Chiefs’ Doug Pederson as Head Coach Viitattu 10.2.2018.
5. ↑   nfl.com: Philadelphia Eagles draft Carson Wentz with No. 2 pick. Viitattu 10.2.2018.
6. ↑   si.com: Philadelphia Eagles: 10 Things You Need to Know. Viitattu 10.2.2018.
7. ↑   cbssports.com: Eagles confirm Carson Wentz has torn ACL, his 2017 season is over. Viitattu 10.2.2018.
8. ↑   nfl.com: Philadelphia Eagles knock off Patriots, win Super Bowl. Viitattu 10.2.2018.
9. ↑   ESPN: Philadelphia Eagles change course, fire head coach Doug Pederson after five seasons. Viitattu 24.1.2021.
10. ↑   (Arkistoitu – Internet Archive) Official: Pederson hired as head coach. Viitattu 4.2.2022.

  


|  |  |  |
| --- | --- | --- |
| Edeltäjä:**Pat Shurmur** | **Philadelphia Eaglesin päävalmentaja**2016–2020 | Seuraaja:**Nick Sirianni** |

|  |  |
| --- | --- |
| Edeltäjä:**Darrell Bevell** | **Jacksonville Jaguarsin päävalmentaja**2022–

 |